钦定古今图书集成/理学汇编/经籍典/第068卷 > 《周易博义》〈阙〉卷
## 钦定古今图书集成/理学汇编/经籍典/第068卷 > 《周易博义》〈阙〉卷

### 按懋孝自序余既玩易有年乃敢论次其书叙述己意俟之将来以备圣人君子者之一择其大义有八首羲皇之象则列二仪四象八卦而止此孔子所谓

庖牺氏始作八卦者也；次文王、周公之《彖》《爻辞》，此孔
子所谓“兴于殷之末世，因贰济民行”者也。次《彖》《象》《系
辞》等作，此孔子自谓学之可无大过者也。四圣人之
学备于此，上智观之，可思过半焉，故述《象辞》第一。程
正叔之《易传》、朱元晦之《易义》《启蒙》天下学者宗之。今
笺二先生平日语，令学者精求而参论之，故述《笺文》
第二。汉晋下诸注疏家辑而次之，与宋疏并存，令学
者时时溯观，别当有得于象数，故述古疏第三。余所
著者无他，特循孔子赞义，一一疏其文。若孔子所以
疏文王周公之文者，无添减焉，即不尽合程朱不敢讳也，故述《孔子赞疏》文第四。儿子钟以为文不必一
一分疏，特疏所缺。而宜特论者，自成“一氏言”，故述《补
义》第五。“近世杨廷秀之《易说》，蔡介夫之《蒙引》，皆疏证
明备，因辑他氏所论可益补其义者次成之，以庶几
蔡氏之志”，故述《蒙引补》第六。至乃周茂叔先生之《太
极易通》、邵尧夫先生之《皇极经世》、张子厚先生之《西
铭易传》《正蒙》、杨敬仲先生之《己易》等书，皆含义广博，
后学不可不论，故述《儒论》第七。《河图》《洛书》《八卦六十
四卦》等图。传自尧夫得之陈穆辈。元晦先生特以冠
书首。不具言其义。然其学渊微。不可不深考。故述《博
义》第八。其《老》《庄》《太元》《参同》等。〈阙〉题为《外义》，亦皆有辅
于《易》，他日者别传焉。呜呼！《易》之道自此有传也夫。

### 孙从龙周易参疑十卷

### 按王世贞序学易者商瞿馯臂子弓田杨二何之流斤斤守其师说历数十传而不变彼岂能尽当于心哉以为吾师授之而吾受之吾所出口而入耳者如

是足矣。盖至伊川氏而后称得理也，至紫阳氏而后
晳于象占。明兴益尊大其说，布之学官，天下逢掖之
士，习《易》而不由二氏者罢弗用。诸逢掖之士旦旦而
习之，毋亦商瞿、馯臂之流之守其师说者耶？吴江孙
化光为《易说》若干卷，名之曰《周易参疑》。其于伊川、紫
阳之说，初不为抵牾。乃其发于象占之外，而理之所
未备者，隽永乎其言之。世之真能信《易》者，孙君也，可
以不辱《易》矣。

### 沈一贯易学十二卷

### 按顾起元序蛟门先生以易起家历官词林至践纶扉参大政而读易尤不休盖韦编铁摘未尝去手者数十年始以所得笔而为书及予告归田且十年所

摩研编削，又不知凡几。更乃板而行之，而先生遂厌
人间世矣。仲子泰泳等奉治命，函书以序属起元。起
元未尝学《易》也，安能赞先生之《易》学。虽然，请妄言之。
《易》之为道，有理有数，人亦求之理与数焉耳矣。理在
天，则不已之命在人，则未发之中，与发而中节之和，
惠迪吉，否则凶、悔吝；数则阴阳奇耦之画，时六位以
“乘之，因以为六十四卦，三百八十四爻，而测夫吉凶
悔吝者也。数本乎理，理主乎数，理实而数乃不虚也。”
学《易》者，数学少，理学尤少。先生之为《易》学也，求诸理
之大通而正者，而不言所利，求诸理之可从不可从，
可求不可求，可贞不可贞者，衡之以正而大通于天
下，非必谆谆语象占也，岂以理而诎数哉？参而伍之，
拟而议之，《易》在是矣。故可以开物成务，可以断疑定
业，可以学问变气质，可以人事回造化。此先生之学
所以能建天地，质鬼神，继圣人，与民同患之志也。惜
乎先生不可作矣！逾二年而起元始得其书，又逾二
年而始序其书，无繇面质先生，裁其可否，作者既难，
知者又自不易。起元窃有志而未之逮也。

### 冯时可易说五卷

### 按时可自序易之为书圣人所以寡过也其所以寡过在于扶阴抑阳乎阴阳之运行也不能无过而我以其道扶抑其间则天地之无过也即我之无过也

是三圣人之为《易》也。孔子之学《易》，则于《春秋》见其用
矣。尊天王而卑列侯也，内中国而外吴楚也，褒君子
而贬小人也，是亦所以寡其过于天下而幽赞天地
也。故曰：“假我数年，可以无大过。”彼大过，惟圣人而后
可无也。圣人以万物为一体，则天地之间有所过也，
皆其过也，是以孜孜汲汲而必欲补之也。善学者，其
亦以圣人之补天地者而补吾心也。端之微者吾扶
之，流之横者吾抑之，阳明用事，阴浊退听，为治于方
寸之内，自寡其过而后以治人过，则亦圣人也。呜呼！
吾心之剥复，天地之剥复也，可惧孰甚焉！以剥复而
惧者，君子也；不剥复而惧者，圣人也。圣人之心即《易》
也，而未尝不学也。圣人之动皆学也，“而无往非《易》也。
《系辞》不云乎：‘危者使平，易者使倾。其道甚大，百物不
废。惧以终始，其要无咎’。心之危也，心之易也，阴阳负
胜之机也，此圣人所惧也，惟惧而无过也。”夫阴阳者，
圣人之所不容不胜也，而况吾人乎？甚矣，学《易》之不
可已也！既著说五卷，复为之序以自儆焉。